Rainis „Mušu ķēniņš” (1923)

Bērnu lugu „Mušu ķēniņš” Rainis uzraksta 1923. gadā un dēvē par „dzimtenes darbu”, jo luga gan iecerēta, gan uzrakstīta Latvijā. Šis darbs veltīts bērniem, nepretendējot uz plašu sabiedrisku tematiku. „Uz bērnu lugu sacerēšanu mani visvairāk ierosināja tautas pasakas, mūsu un citu tautu. Tā arī „Mušu ķēniņam” ierosinājums nāk no pasakas – Grimma pazīstamā nostāsta par varoni skroderi, kas septiņus nogāzis uz vienu cirtienu. [..] Es visu notikumu gaitu pārcēlu uz bērnu istabu un bērniem tēlotājiem. Visa luga ir dzejiski un fantastiski apdāvināta bērna sapnis, – un es esmu novērojis, ka tādu bērnu nau nebūt tik reti, ka vajadzētu viņus skaitīt par izņēmumiem, – tikai dzīve ar savu gudrību gan strādā tik pamatīgi pie šo dāvanu izdeldēšanas, ka vēlākos gados tiešām jāmeklē vēl atlikušie izņēmumi.” Lugas galvenais varonis ir atjautīgs un izdomas bagāts zēns Lidis. Darbība sākas un beidzas realitātē bērnu istabā. Lugas centrālā daļa norit sapnī un stāsta par fantastiskiem piedzīvojumiem pasaku karaļvalstī. Lidis sapnī pārliecinās par savstarpējās palīdzības un draudzības spēku. Luga iznāk Anša Gulbja apgādā 1923. gadā. Tā paša gada Ziemassvētkos notiek „Mušu ķēniņa” pirmizrāde Latvijas Nacionālajā teātrī Friča Rodes režijā.